2011/0188 (NLE)

Forslag til

RÅDETS AFGØRELSE

om Den Europæiske Unions holdning til udkast til regulativ fra De Forenede Nationers Økonomiske Kommission for Europa om sikkerhed for fodgængere og om udkast til regulativ fra De Forenede Nationers Økonomiske Kommission for Europa om diodelyskilder (LED-lyskilder) og berigtigelserne hertil

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (den reviderede 1958-overenskomst)[1], særlig artikel 4, stk. 2, andet led,

under henvisning til forslag fra Europa-Kommissionen,

under henvisning til udtalelse fra Europa-Parlamentet[2], og

ud fra følgende betragtninger:

1. Formålet med de standardiserede forskrifter i udkastet til regulativ fra De Forenede Nationers Økonomiske Kommission for Europa (FN/ECE) om bestemmelser vedrørende godkendelse af køretøjer for så vidt angår sikkerhed for fodgængere[3] og udkastet til FN/ECE-regulativ om bestemmelser vedrørende godkendelse af køretøjer for så vidt angår diodelyskilder (LED-lyskilder)[4] er at fjerne tekniske hindringer for samhandelen med motorkøretøjer mellem de kontraherende parter i den reviderede 1958-overenskomst og at sikre, at sådanne køretøjer har en høj grad af sikkerhed og beskyttelse.

2. Den Europæiske Union bør fastlægge sin holdning til ovennævnte udkast til regulativer og således gøre det muligt for Den Europæiske Union, repræsenteret ved Kommissionen, at stemme for udkastene.

3. Europa-Kommissionen mener, at både regulativudkastet om sikkerhed for fodgængere og regulativudkastet om LED-lyskilder bør indarbejdes i Den Europæiske Unions system for typegodkendelse af motorkøretøjer -

VEDTAGET DENNE AFGØRELSE:

Artikel 1

Udkastet til FN/ECE-regulativ om sikkerhed for fodgængere, der findes i dokument ECE TRANS/WP.29/2010/127, godkendes hermed.

Artikel 2

Udkastet til FN/ECE-regulativ om LED-lyskilder, der findes i dokument ECE TRANS/WP.29/2010/44, godkendes hermed.

Artikel 3

Den Europæiske Union, repræsenteret ved Kommissionen, stemmer for de i artikel 1 og 2 omhandlede udkast til regulativ ved afstemningen på et kommende møde i administrationsudvalget for verdensforummet for harmonisering af regulativer for motorkøretøjer under FN/ECE.

Artikel 4

Med henvisning til bestemmelserne i artikel 35 og 36 i Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, anerkendes ækvivalensen af forskrifterne i udkastet til FN/ECE-regulativ om sikkerhed for fodgængere med dem, der er anført i bilag I, punkt 3.1, 3.3, 3.4 og 3.5, i Europa-Parlamentets og Rådets forordning (EF) nr. 78/2009 om typegodkendelse af motorkøretøjer med henblik på beskyttelse af fodgængere og andre bløde trafikanter[5].

Artikel 5

Udkastene til FN/ECE-regulativer vedrørende sikkerhed for fodgængere og LED-lyskilder indarbejdes i Den Europæiske Unions typegodkendelsessystem for motorkøretøjer.

Udfærdiget i Bruxelles, den […].

På Rådets vegne

Formand

[1] EFT L 346 af 17.12.1997, s. 78.

[2] EUT […] (endnu ikke offentliggjort).

[3] FN/ECE-dokument ECE TRANS/WP.292010/127.

[4] FN/ECE-dokument ECE TRANS/WP.292010/44.

[5] EUT L 35 af 4.2.2009, s. 1.